stanford-oval/wikipedia huggingface dataset:
המילטון (מחזמר)
שירים נוספים

במחזמר קיימים מספר שירים אשר נחתכו, נמחקו, או נערכו מאוחר יותר, ולא הופיעו בגרסה המוגמרת של המחזמר. הנה רשימה של כל השירים אשר הוקלטו אך לא נכנסו למחזמר:
Ladies Interlude ("מעבר הנשים"): גרסה שונה של השיר "A Winter's Ball".
This One's Mine ("האחד הזה שלי"): גרסה ראשונית של השיר "Helpless" שהוקלטה על ידי לין מנואל מירנדה.
Valley Forge ("ואלי פורג'"): גרסה ראשונית של השיר "Stay Alive".
No John Trumble ("לא ג'ון טראמבל"): מעבר בין השירים "What'd I miss?" ו"Cabinet Battle #1", שעוסק בציור של האבות המייסדים שצויר על ידי ג'ון טראמבל, ונועד להחליף את הפתיח של "Cabinet Battle #1".
Schuyler Defeated ("תבוסתו של סקיילר"): שיר שנחתך ונשאר כמעבר בין "The Room Where It Happens" ו"Cabinet Battle #2". הגרסה המקורית מכילה בית נוסף לאחר הוויכוח בין המילטון ובר, בו אלייזה ופיליפ מוצאים את אלכסנדר ובר בניו יורק, ומתגלה כי אשתו של בר חולה במחלה קשה.
Let It Go ("תעזוב"): שיר המשך לגרסה המקורית של "Schuyler Defeated", שגם מציג את כניסתו של ארון בר לסנאט.
"Cabinet Battle #3 ("קרב קבינט #3): שיר שמציג דיון נוסף בקבינט, בנוגע לדרישה לסיום סחר העבדים האטלנטי.
An Open Letter ("מכתב פתוח"): גרסה מורחבת של השיר "The Adams Administration". הגרסה הזו מכילה קטע ראפ של המילטון בו הוא מעליב את הנשיא הפדרליסט ג'ון אדמס.
I Have This Friend ("יש לי את החבר הזה"): שיר בו המילטון מגיע להתייעץ עם ג'ורג' וושינגטון בנוגע למה לעשות לאחר שאויביו גילו על הרומן עם מריה ריינולדס.
Congratulations ("ברכותיי"): שיר סרקסטי של אנג'ליקה סקיילר, בו היא מעליבה את המילטון לאחר פרסום הריינולדס פמפלט. אחד מהבתים מהשיר נחתך והוכנס לתוך השיר "The Reynolds Pamphlet".
Dear Theodosia (Reprise) ("ת'אודוז'יה היקרה (חזרה)"): שיר שארון בר שר לבתו, ת'אודוז'יה, בו הוא מספר כי אשתו החולה מתה לילה קודם לכן. השיר היה אמור לשמש כמעבר בין "Burn" ו"Blow Us All Away".
Your Obedient Servant ("עבדך הנאמן"): גרסה ראשונית של שיר דומה באותו שם. הגרסה הראשונית של השיר הייתה יותר דומה לאירועים שהתרחשו במציאות, שכן מוזכר שם המכתב מאת צ'ארלס ד. קופר בו המילטון כינה את בר "איש מסוכן שאין לבטוח בו". בנוסף, השיר מכיל התגרות מצד אלכסנדר בהתאלמנותו של בר.
Ten Things, One Thing ("עשרה דברים, דבר אחד"): גרסה אלטרנטיבית של השיר "The World Was Wide Enough", אשר לא מכיל את המונולוג של אלכסנדר ואת החרטה של בר לאחר הקרב. במקומם, ההכנה של בר לקרב מוצגת מנקודת מבטו של אלכסנדר המילטון, כשהוא עדיין בטוח שאם הוא ייכנע, גם בר ייכנע ושניהם יחיו.
קונספט

המחזמר מושר ברובו, עם מעט דיאלוג. התלבושות והתפאורה משקפים את התקופה בה העלילה מתרחשת, עם מעילי פראק מקטיפה ומכנסי רכיבה. התפאורה מורכבת מפיגומי עץ כנגד לבנים חשופות, והתאורה החמימה מזכירה אור נרות. אודות גילומם של המילטון, תומאס ג'פרסון, ג'ורג' וושינגטון ועוד דמויות היסטוריות לבנות על ידי שחקנים שחורים והיספנים, מירנדה אמר שלדעתו אין זה מצריך השעיית הספק משמעותית מצד הקהל: "הקאסט שלנו נראה כמו שאמריקה נראית היום, וזה ללא ספק בין-לאומי. זו דרך למשוך אותך לתוך הסיפור ולאפשר לך להשאיר בכניסה כל מטען תרבותי שהגעת איתו". הוא הוסיף: "אנחנו מספרים את סיפורם של גברים לבנים זקנים ומתים, אבל אנחנו משתמשים בשחקנים שאינם לבנים, וזה הופך את הסיפור ליותר נגיש לקהל עכשווי". "המילטון הוא סיפור על אמריקה, והדבר היפה ביותר בו הוא שהוא מסופר על ידי קאסט מגוון עם כאלה סגנונות מוזיקליים מגוונים", אמרה רניי אליס גולדסברי, שמגלמת את אנג'ליקה סקיילר. "יש לנו הזדמנות לקחת מחדש בעלות על היסטוריה שחלק מאיתנו לא בהכרח חושבים ששייכת לנו". מירנדה מתעקש שכל האבות המייסדים יגולמו על ידי שחקנים שאינם לבנים, והוא פתוח לאפשרות שנשים יגלמו את האבות המייסדים.
ביקורות

המילטון זכה לתשבחות מצד המבקרים, והוגדר על ידי רבים כתופעה תרבותית.
ביקורת על ההפקה של המחזה במגזין וריאטי היללה: "המוזיקה משלהבת, אבל המילים הן ההפתעה הגדולה. ההרגשה והצליל של הדיאלוג המושר הותאמו במיוחד לכל דמות. ג'ורג' וושינגטון, דמות ממלכתית בגילומו המרשים של ג'קסון, שר בפרוזה מלוטשת... אבל בסופו של דבר, הנראטיב המרגש של מירנדה על סיפור חייו של אדם אחד הופך לנראטיב של אומה שלמה, אומר שנבנתה על ידי מהגרים שלעיתים זקוקים לתזכורת מהיכן הגיעו."
בביקורת על ההפקה בברודוויי במגזין טיים-אאוט ניו יורק נכתב: "אני אוהב את המילטון. אני אוהב אותו כמו שאני אוהב את ניו יורק, או את ברודוויי כשהוא מצליח לעשות את זה נכון. וזה כל כך נכון... שילוב עילאי של היפ-הופ ברמה שמתאימה להשמעה ברדיו (כמו גם רית'ם אנד בלוז, בריטפופ ושירי מחזות זמר מסורתיים), היסטוריה אמריקאית שלא סופרה מספיק יחד עם נקודת המבט הייחודית והאישית של מירנדה בתור דור ראשון למהגרים פורטוריקנים וכישרונו הבלתי נדלה עם מילים. המילטון לוחץ חזק על כפתורים תרבותיים בכל כך הרבה רמות... הדרמה האנושית והעומק הסיפורי של היצירה פשוט מדהימים."
ביקורת במגזין האקונומיסט ציינה שההפקה נהנית מהצלחה ביקורתית אוניברסלית כמעט. ברק אובמה התלוצץ שההערצה למחזמר היא "הדבר היחידי שדיק צ'ייני ואני מסכימים עליו."
הצלחה קופתית

הכרטיסים לכל הצגות המחזמר בתיאטרון הציבורי באוף-ברודוויי נמכרו כולם. עוד לפני הצגת הבכורה של המחזמר בברודוויי, הוא הספיק לגרוף מיליוני דולרים במכירות כרטיסים מראש (כ-30 מיליון דולר על פי הדיווחים). בשבוע של יום העבודה שהסתיים ב-6 בספטמבר 2015, המילטון היה ההצגה השנייה הכי רווחית בברודוויי, שני רק למלך האריות. עד לאותו חודש נמכרו כמעט כל הכרטיסים עבור כל ההצגות המתוכננות של המחזמר בברודוויי.
כמו הצגות אחרות בברודוויי, המילטון מציע הגרלת כרטיסים מוזלים לפני כל הופעה. בהגרלה מוצעים עשרים ואחד מקומות בשורות הראשונות, ולעיתים גם כמה מקומות בעמידה. שלא כמו הצגות אחרות בברודוויי, ההגרלה של המילטון משכה קהל גדול במיוחד, ויצרה בעיה של דחק ברחוב של התיאטרון. היות שרק מעט אנשים יכולים לזכות בהגרלה, לין מנואל מירנדה העלה הופעות קטנות שהוצגו לפני ההגרלה עצמה, כך שגם אלה שלא זכו בכרטיסים יוכלו לחוות חלק קטן מההופעה. ההופעות הללו זכו לשם #Ham4Ham, כלומר המילטון עבור המילטון, היות שהזוכים בהגרלה נדרשים לשלם 10$, ערך השטר עליו מופיעה דמותו של אלכסנדר המילטון, בעבור הכרטיסים למחזה.
הקהל הגדול שהגיע להגרלות החל לגרום לבעיות בטיחות, והוחלט להעביר את ההגרלה לאינטרנט באופן זמני. ביום הראשון של ההגרלה הדיגיטלית, יותר מ-50,000 אנשים נרשמו וגרמו לאתר לקרוס.
מורשת והשפעה

ב-2015, משרד האוצר של ארצות הברית הודיע על עיצוב מחודש של שטר ה-10$, שבו תוחלף דמותו של המילטון בדמות נשית כלשהי מההיסטוריה האמריקאית. בעקבות העלייה בפופולריות של המילטון שיצר המחזמר, החליט שר האוצר האמריקאי ג'ק לו לבטל את התוכניות להחלפת דיוקנו של המילטון. במקום זאת, הוחלט להחליף את דיוקנו של אנדרו ג'קסון שעל שטר ה-20$ בדיוקנה של הארייט טאבמן.
ב-18 בנובמבר 2016, הגיע מייק פנס, סגנו של הנשיא הנבחר של ארצות הברית דונלד טראמפ (חודשיים לפני כניסתו לבית הלבן), לצפות במחזמר המילטון, בסך הכל 11 ימים לאחר בחירת דונלד טראמפ כנשיא ארצות הברית, במהלך הקמפיין דונלד טראמפ דיבר כנגד הגירה וכנגד אוכלוסיות רבות ביניהם היספנים (שמשמשים חלק מרכזי בשחקנים בהצגה). בסוף ההצגה לאחר ההשתחוויה, החליטו שחקני ההצגה לפני הירידה מהבמה, להקריא מספר דברים לסגן הנשיא החדש, בדבריהם הביעה ההפקה חשש מפני חוסר שמירה על זכויותיהם והפיכתם על ידי הממשל החדש לאזרחים סוג ב', וביקשו שהממשל החדש יעבוד בשביל כולם ודאגו להזכיר את היות השחקנים מכלל העדות, הדתות, הגזעים והמינים שחיים בארצות הברית. תוך כדי הקראת הדברים יצא פנס מהאולם כשהקהל צועק לו קריאות בוז. דונלד טראמפ הנשיא הנבחר הגיב בפייסבוק על דבריהם בהתייחסו לאיכות ההצגה.
המיקסטייפ של המילטון

המיקסטייפ של המילטון (באנגלית: The Hamilton Mixtape) הוא דיסק שיצא ב-2016 שבו זמרים מפורסמים שרים את שירי המחזמר בביצועים שלהם ומספר שירים נוספים המבוצעים על ידי השחקנים עצמם. בין המשתתפים היו יוצר המחזמר לין מנואל מירנדה, הזמרת סיה, הזמר אשר ועוד.
דמויות מרכזיות ושחקנים

| דמות | ואסר (2013) | אוף ברודוויי (2015) | ברודוויי (קאסט מקורי) (2015) | ברודוויי (קאסט נוכחי) |
| --- | --- | --- | --- | --- |
| אלכסנדר המילטון | לין-מנואל מירנדה | לין-מנואל מירנדה / חוויאר מוניוז | לין-מנואל מירנדה / חוויאר מוניוז | מיגל סרוואנטס |
| ארון בר | אוטקארש אמבודקאר | לסלי אודום ג'וניור | לסלי אודום ג'וניור | ג'ין הא |
| אליזבת' סקיילר המילטון | אנה נוגווירה | פיליפה סו | פיליפה סו | קריסטל ג'וי בראון |
| אנג'ליקה סקיילר צ'רץ' | אניקה נוני רוז | רניי אליס גולדסברי | רניי אליס גולדסברי | מנדי גונזלס |
| המרקיז דה לה פאייט / תומאס ג'פרסון | דויד דיגס | דויד דיגס | דויד דיגס | קייל סקאטליף |
| ג'ורג' וושינגטון | כריסטופר ג'קסון | כריסטופר ג'קסון | כריסטופר ג'קסון | בריאן טרל קלארק |
| המלך ג'ורג' השלישי | ג'ושוע הנרי | בריאן ד'ארסי ג'יימס | ג'ונתן גרוף | יואן מורטון |
| פגי סקיילר / מריה ריינולדס | פרסילה נונייז | ג'זמין ספאס-ג'ונס | ג'זמין ספאס-ג'ונס | אובין ווייז |
| ג'ון לורנס / פיליפ המילטון | חוויאר מוניוז | אנתוני ראמוס | אנתוני ראמוס | דניאל יירווד |
| הרקולס מוליגן / ג'יימס מדיסון | ג'ושוע הנרי | אוקייריאטה אונאודוואן | אוקייריאטה אונאודוואן | פרגי ל. פיליפה |
דמויות מרכזיות ושחקנים > חילופים משמעותיים בקאסט של ברודוויי

ג'ונתן גרוף החליף את ברייאן דארסי ג'יימס בתפקיד המלך ג'ורג' השלישי כשההצגה עברה מאוף ברודוויי לברודוויי ב-3 במרץ 2015.
אנדרו ראנלס החליף את גרוף בתפקיד המלך ג'ורג' השלישי מ-27 באוקטובר עד 29 בנובמבר 2015, אז גרוף חזר לתפקיד.
רורי או'מאלי קיבל את תפקיד המלך ג'ורג' השלישי מגרוף ב-11 באפריל 2016.
ג'ונתן גרוף חזר לשחק את תפקיד המלך ג'ורג' השלישי להופעה אחת ב-28 ביוני 2016, לצילומי ההצגה.
חוויאר מוניוז, שהיה המחליף של המילטון, קיבל את התפקיד הראשי של אלכסנדר המילטון מלין מנואל מיראנדה ב-11 ביולי 2016, מיכאל לואי קיבל את תפקיד המחליף של המילטון מחוויאר מוניוז.
לקסי לוסון קיבלה את התפקיד של אלייזה המילטון מפיליפה סו ב-11 ביולי 2016.
ברנדון ויקטור דיקסון קיבל את התפקיד של ארון בר ב-23 באוגוסט 2016. התפקיד בוצע על ידי המחליפים לתפקיד - סידני ג'יימס ארקווט ואוסטין סמית' - בששת השבועות בין יציאת לסלי אודום ג'וניור מהתפקיד לכניסתו של דיקסון.
דויד דיגס עזב את ההפקה ב-15 ביולי 2016. הוא הוחלף על ידי סת' סטיוארט.
מנדי גונזאלס החליפה את רניי אליס גולדסברי בתפקיד אנג'ליקה סקיילר צ'רץ' ב-6 בספטמבר 2016. גולדסברי עזבה את הקאסט ב-3 בספטמבר.
פרסים ומועמדויות

| שנה | פרס | קטגוריה | מועמד | תוצאה | הערות שוליים |
| --- | --- | --- | --- | --- | --- |
| 2015 | פרס דרמה דסק | מוזיקה יוצאת מהכלל | לין מנואל מירנדה | זכייה |  |
| 2015 | פרס דרמה דסק | שחקן יוצא מהכלל במחזמר | לין מנואל מירנדה | מועמדות |  |
| 2015 | פרס דרמה דסק | מחזמר יוצא מהכלל | מחזמר יוצא מהכלל | זכייה |  |
| 2015 | פרס דרמה דסק | עיצוב סאונד יוצא מהכלל במחזמר | נווין שטיינברג | זכייה |  |
| 2015 | פרס דרמה דסק | עיצוב תאורה יוצא מהכלל | האוול בינקלי | מועמדות |  |
| 2015 | פרס דרמה דסק | עיצוב תלבושות יוצא מהכלל | פול טזוול | מועמדות |  |
| 2015 | פרס דרמה דסק | עיצוב תפאורה יוצא מהכלל | דייוויד קורניס | מועמדות |  |
| 2015 | פרס דרמה דסק | תזמור יוצא מהכלל | אלכס לקמוייר | מועמדות |  |
| 2015 | פרס דרמה דסק | ספר מחזמר יוצא מהכלל | לין מנואל מירנדה | זכייה |  |
| 2015 | פרס דרמה דסק | מילים יוצאות מהכלל | לין מנואל מירנדה | זכייה |  |
| 2015 | פרס דרמה דסק | בימוי יוצא מהכלל של מחזמר | תומאס קייל | זכייה |  |
| 2015 | פרס דרמה דסק | שחקנית משנה יוצאת מהכלל במחזמר | רניי אליס גולדסברי | זכייה |  |
| 2015 | פרס דרמה דסק | שחקן משנה יוצא מהכלל במחזמר | לסלי אודום ג'וניור | מועמדות |  |
| 2015 | פרס דרמה דסק | פרס מיוחד | אנדי בלנקנבואלר | זכייה |  |
| 2016 | פרס טוני | המחזמר הטוב ביותר | המחזמר הטוב ביותר | זכייה |  |
| 2016 | פרס טוני | הספר הטוב ביותר למחזמר | לין מנואל מירנדה | זכייה |  |
| 2016 | פרס טוני | היצירה המקורית הטובה ביותר | לין מנואל מירנדה | זכייה |  |
| 2016 | פרס טוני | הבימוי הטוב ביותר למחזמר | תומאס קייל | זכייה |  |
| 2016 | פרס טוני | הביצוע הטוב ביותר על ידי שחקן ראשי במחזמר | לסלי אודום ג'וניור | זכייה |  |
| 2016 | פרס טוני | הביצוע הטוב ביותר על ידי שחקן ראשי במחזמר | לין מנואל מירנדה | מועמדות |  |
| 2016 | פרס טוני | הביצוע הטוב ביותר על ידי שחקנית ראשית במחזמר | פיליפה סו | מועמדות |  |
| 2016 | פרס טוני | הביצוע הטוב ביותר על ידי שחקן משנה במחזמר | דויד דיגס | זכייה |  |
| 2016 | פרס טוני | הביצוע הטוב ביותר על ידי שחקן משנה במחזמר | ג'ונתן גרוף | מועמדות |  |
| 2016 | פרס טוני | הביצוע הטוב ביותר על ידי שחקן משנה במחזמר | כריסטופר ג'קסון | מועמדות |  |
| 2016 | פרס טוני | הביצוע הטוב ביותר על ידי שחקנית משנה במחזמר | רניי אליס גולדסברי | זכייה |  |
| 2016 | פרס טוני | עיצוב התפאורה הטוב ביותר במחזמר | דייוויד קורניס | מועמדות |  |
| 2016 | פרס טוני | עיצוב התלבושות הטוב ביותר במחזמר | פול טזוול | זכייה |  |
| 2016 | פרס טוני | עיצוב התאורה הטוב ביותר במחזמר | האוול בינקלי | זכייה |  |
| 2016 | פרס טוני | הכוראוגרפיה הטובה ביותר | אנדי בלנקנבואלר | זכייה |  |
| 2016 | פרס טוני | התזמור הטוב ביותר | אלכס לקמוייר | זכייה |  |
| 2016 | פרס פוליצר | דרמה | לין מנואל מירנדה | זכייה |  |
| 2016 | פרס גראמי | אלבום המחזמר הטוב ביותר | אלבום המחזמר הטוב ביותר | זכייה |  |
| 2017 | פרסי המוזיקה של בילבורד | פס הקול הטוב ביותר | פס הקול הטוב ביותר | זכייה |  |
| 2018 | פרס מרכז קנדי | לין מנואל מירנדה, אנדי בלנקנבואלר, אלכס לקומייר ותומס קייל | לין מנואל מירנדה, אנדי בלנקנבואלר, אלכס לקומייר ותומס קייל | זכייה |  |
הערות שוליים

↑  History in the Making, Playbill
1 2  Hamilton, Playbill
↑  Kimberly Nordyke, Tony Awards: The Winners List, The Hollywood Reporter, ‏2016-06-12 (באנגלית)
↑  58th Annual GRAMMY Awards | GRAMMY.com, grammy.com
↑  Billboard Staff, Here Is the Complete List of Winners From the 2017 Billboard Music Awards, Billboard, ‏2017-05-21 (באנגלית)
↑  Erin Jensen, Kennedy Center Honors 2018: Cher receives hilarious tribute from Whoopi Goldberg, more highlights, USA TODAY (באנגלית)
| פרס טוני למחזמר הטוב ביותר |
| --- | --- | --- |
| 1975−1949 | נשקי אותי, קייט (1949) • דרום פסיפיק (1950) • ברנשים וחתיכות (1951) • המלך ואני (1952) • קיסמט (1954) • גבירתי הנאווה (1957) • איש המוזיקה (1958) • צלילי המוסיקה/פיורלו! (1960) • ביי ביי בירדי (1961) • איך להצליח בעסקים מבלי להתאמץ (1962) • דבר מצחיק קרה לי בדרך לפורום (1963) • הלו, דולי! (1964) • כנר על הגג (1965) • איש למנשה (1966) • קברט (1967) • 1776 (1969) • קומפני (1971) • הקוסם (1975) |  |
| 2000−1976 | שורת המקהלה (1976) • אנני (1977) • סוויני טוד: הספר השטן מרחוב פליט (1979) • אוויטה (1980) • רחוב 42 (1981) • ‏Nine‏ (1982) • קאטס (1983) • כלוב העליזים (1984) • עלובי החיים (1987) • פנטום האופרה (1988) • שדרות סאנסט (1995) • רנט (1996) • מלך האריות (1998) |  |
| 2001 ואילך | המפיקים (2001) • היירספריי (2003) • אבניו קיו (2004) • ספאמלוט (2005) • ג'רזי בויז (2006) • אביב מתעורר (2007) • בילי אליוט - המחזמר (2009) • ממפיס (2010) • ספר המורמונים (2011) • קינקי בוטס (2013) • מדריך הג'נטלמן לאהבה ורצח (2014) • המילטון (2016) • אוון הנסן היקר (2017) • ביקור התזמורת (2018) • האדסטאון (2019) • מולן רוז' (2021) • לופ מוזר (2022) • קימברלי אקימבו (2023) ‏•‏‏ נערי הכרך (2024) |  |
| --- | --- |
בקרת זהויות :  MusicBrainz work: bfbb4f04-5190-4fc4-a015-cd75c3a5fdd1
חנה קנייזבה-מיננקו

חָנָה וִיקְטוֹרִיבְנָה קְנְייָזֶבָה-מִינֶנְקוֹ (באוקראינית: Анна Вікторівна Князєва-Міненко; נולדה ב-25 בספטמבר 1989) היא אתלטית ישראלית-אוקראינית בקפיצה לרוחק ובקפיצה משולשת. עד שנת 2012, ייצגה את אוקראינה, והייתה סגנית אלופת אירופה לנוער (הנגלו 2007) בקפיצה משולשת.
קנייזבה-מיננקו, המייצגת את ישראל משנת 2013, היא אלופת ישראל וגם מחזיקה בשיא ישראל בקפיצה לרוחק, היא סגנית אלופת העולם (בייג'ינג 2015), סגנית אלופת אירופה (אמסטרדם 2016), שלישית באליפות אירופה באולם (פראג 2015), רביעית באולימפיאדה (לונדון 2012), חמישית באולימפיאדה (ריו דה ז'ניירו 2016), רביעית באליפות העולם (לונדון 2017), שישית באולימפיאדת טוקיו (2020) וזוכת מדליית ארד באליפות אירופה (מינכן 2022).
ביוגרפיה

נולדה בשם אנה ויקטוריבנה קנייזבה (Анна Вікторівна Князєва) בעיר פריאסלאב-חמלניצקי, באוקראינה הסובייטית. הוריה הם ולנטינה, עובדת דואר, וויקטור, גמלאי מהצבא האוקראיני. יש לה עוד אחות אחת. היא גדלה בעיר צ'רקאסי. בילדותה אהבה כדורסל וכדורעף, והחלה בפעילות ספורטיבית בריצה בגיל 8. היא התאמנה בהדרכתו של אנטולי גלופצוב, מאמנה של האלופה האולימפית ושיאנית העולם בקפיצה משולשת אינסה קראבץ. מגיל 14 גרה בקייב, שם למדה בבית ספר לספורטאים.
ביוגרפיה > 2007, סגנית אלופת אירופה לנוער

באליפות אירופה באתלטיקה לנוער, שנערכה בהנגלו שבהולנד בשנת 2007, זכתה קנייזבה במדליית כסף בקפיצה משולשת, בשיא אישי חדש של 13.85 מטר. בנוסף לכך, היא סיימה במקום 14 בקפיצה לרוחק בתוצאה של 5.88 מטר.
ביוגרפיה > 2008

באליפות העולם באתלטיקה לנוער, שנערכה בבידגושץ' שבפולין בשנת 2008, סיימה קנייזבה במקום רביעי בקפיצה משולשת בתוצאה של 13.61 מטר.
ביוגרפיה > 2011

באליפות אירופה באתלטיקה עד גיל 23, שנערכה באוסטרבה שבצ'כיה ביולי 2011, סיימה קנייזבה במקום חמישי בקפיצה משולשת בתוצאה של 13.61 מטר ובמקום 20 בקפיצה לרוחק בתוצאה של 5.85 מטר. באוניברסיאדה שנערכה בשנג'ן שבסין באוגוסט אותה שנה היא סיימה במקום רביעי בקפיצה משולשת בתוצאה של 14.15 מטר ובמקום 20 בקפיצה לרוחק בתוצאה של 5.94 מטר.
ביוגרפיה > 2012

באליפות העולם באתלטיקה באולם, שנערכה באיסטנבול שבטורקיה במרץ 2012, סיימה קנייזבה במקום 21 בקפיצה משולשת בתוצאה של 13.65 מטר. בתחרות שנערכה ביאלטה שבחצי האי קרים שבאוקראינה ב-28 במאי אותה שנה, היא קבעה בקפיצה לרוחק שיא אישי חדש של 6.40 מטר. שבועיים לאחר מכן, בתחרות שנערכה אף היא ביאלטה ב-15 ביוני, היא קבעה בקפיצה משולשת שיא אישי חדש של 14.71 מטר.
שם הכירה במהלך האימונים את בעלה אנטולי מיננקו, אלוף ישראל בקרב עשר בשנים 2010 ו-2011, שעלה לארץ מקזחסטן.
ביוגרפיה > 2012 > באולימפיאדת לונדון

באולימפיאדת לונדון (2012), סיימה קנייזבה במקום רביעי בקפיצה משולשת בתוצאה של 14.56 מטר.
חודש לאחר המשחקים האולימפיים, היגרה קנייזבה לישראל בעקבות מיננקו והשניים נישאו בסוף אותה שנה.
ביוגרפיה > 2013

החלה לייצג את ישראל, ובמסגרת ליגת היהלום שנערכה בסן-דני, פריז שבצרפת, ב-6 ביולי 2013, סיימה במקום שני בקפיצה משולשת בתוצאה של 14.58 מטר, אחרי קתרין איברגואן מקולומביה (14.69 מטר) ולפני אולגה סלדוחה מאוקראינה (14.55 מטר). שלושה שבועות לאחר מכן, בתחרות שנערכה בראשון לציון ב-29 ביולי, היא קבעה בקפיצה לרוחק תוצאה של 6.34 מטר.
באליפות העולם, שנערכה במוסקבה שברוסיה באוגוסט אותה שנה סיימה קנייזבה-מיננקו במקום שישי בקפיצה משולשת, בתוצאה של 14.33 מטר, שקבעה כבר בקפיצתה הראשונה. בשלב המוקדמות בקפיצה, היא קבעה תוצאה של 14.46 מטר בקפיצתה השלישית, לאחר שתי פסילות, ועלתה לשלב הגמר מהמקום השלישי.
ביוגרפיה > 2014

באליפות ישראל באתלטיקה, שנערכה ביולי 2014, זכתה קנייזבה-מיננקו במדליית זהב בקפיצה לרוחק בשיא ישראלי חדש של 6.52 מטר, לפני יפעת זליקוביץ' (5.95 מטר) ויוליה פושקריוב (5.87 מטר), שתיהן ממכבי השגים ראשון לציון.
ביוגרפיה > 2015

קנייזבה-מיננקו התאמנה בהדרכתו של אלכס מרמן, והייתה חברה במועדון מכבי תל אביב. באליפות אירופה באתלטיקה באולם, שנערכה בפראג במרץ 2015, זכתה קנייזבה-מיננקו במדליית הארד בקפיצה משולשת בשיא ישראלי חדש של 14.49 מטר, אחרי יקטרינה קונבה מרוסיה (14.69 מטר) וגבריאלה פטרובה מבולגריה (14.52 מטר). כבר בשלב המוקדמות ממנו העפילה מהמקום הראשון, קבעה שיא ישראלי חדש של 14.40 מטר.
בתחרות פרימיום של התאחדות האתלטיקה האירופית, שנערכה בפראג ביוני אותה שנה, זכתה במדליית כסף בקפיצה משולשת בשיא ישראלי חדש של 14.61 מטר, אחרי גבריאלה פטרובה מבולגריה, שקבעה שיא אישי חדש של 14.64 מטר ולפני כריסטינה גיריש מגרמניה (14.17 מטר).
סגנית אלופת עולם
באליפות העולם שנערכה בבייג'ינג, סין באוגוסט אותה שנה זכתה קנייזבה-מיננקו במדליית כסף בקפיצה משולשת בשיא ישראלי ואישי חדש של 14.78 מטר, אחרי קתרין איברגואן מקולומביה (14.90 מטר) ולפני אולגה ריפקובה מקזחסטן (14.77 מטר).
ביוגרפיה > 2016

ב-2016 עברה למועדון מכבי חיפה.
באליפות אירופה, שנערכה באמסטרדם, הולנד ביולי 2016, זכתה קנייזבה-מיננקו במדליית כסף בקפיצה משולשת בתוצאה של 14.51 מטר. בכך הייתה לאתלטית הישראלית האישה הראשונה שזוכה במדליה באליפות אירופה באצטדיון.
באולימפיאדת ריו דה ז'ניירו (2016), סיימה קנייזבה-מיננקו במקום חמישי בקפיצה משולשת בתוצאה של 14.68 מטר.
ביוגרפיה > 2017

בפברואר 2017, עברה קנייזבה-מיננקו ניתוח בכף הרגל, עקב פציעה קשה בעקב. עם זאת, באליפות אירופה לאומות דרג ב' שנערכה בישראל ביוני, היא ניצחה בקפיצה משולשת בתוצאה של 14.17 מטר וקבעה את הקריטריון לאליפות העולם. באליפות העולם, שנערכה בלונדון באוגוסט אותה שנה, סיימה בקפיצה משולשת במקום הרביעי בתוצאה של 14.42 מטר.
ביוגרפיה > 2018

באליפות ישראל, שנערכה בתחילת יולי זכתה מיננקו בשתי מדליות זהב. בקפיצה משולשת קבעה תוצאה של 14.13 מטר, ובקפיצה לרוחק קבעה שיא עונתי של 6.34 מטר. חודש לאחר מכן, השתתפה מיננקו באליפות אירופה באתלטיקה, וסיימה במקום החמישי בתוצאה של 14.37 מטר. בשלב המוקדמות קבעה שיא עונתי בתוצאה של 14.41 מטר.
ביוגרפיה > 2019

באליפות ישראל, שנערכה בסוף יולי זכתה מיננקו בשתי מדליות זהב. בקפיצה משולשת בתוצאה של 13.95 מטר, ובקפיצה לרוחק בתוצאה של 6.22 מטר. באותה תחרות היא נפצעה, ולכן לא השתתפה באליפות העולם שנערכה בדוחה מאוחר יותר.
ביוגרפיה > 2021

במרץ 2021, החלה להתאמן בהדרכתו של רוגל נחום. במסגרת סבב הגביע הביניבשתי שנערכה במדריד ב-19 ביוני 2021, סיימה קנייזבה-מיננקו במקום שישי בקפיצה משולשת בתוצאה של 14.36 מטר, ובכך קבעה את הקריטריון האולימפי.
ביוגרפיה > 2021 > אולימפיאדת טוקיו

באולימפיאדה זו, הופיעה במשחקים האולימפיים בשלישית. במוקדמות הקפיצה המשולשת באולימפיאדה, היא סיימה שמינית עם תוצאה של 14.36 מטר, העפילה לגמר, וסיימה במקום השישי עם תוצאה של 14.60 מטר, תוצאתה הטובה ביותר מאז 2016.
ביוגרפיה > 2022

באליפות העולם באתלטיקה, שנערכה ביוג'ין, לא הצליחה מיננקו להעפיל לגמר מהמוקדמות.
באליפות אירופה באתלטיקה 2022 שנערכה במינכן זכתה מיננקו במדליית הארד.
ביוגרפיה > 2024

ביוני 2024 החליטה מיננקו לסיים את העונה בשל פציעה בגיד אכילס. בשל כך, לא נכללה בסגל האולימפי לאולימפיאדת פריז. לקראת סיום השנה הודיעה על פרישה
חיים אישיים

בשנת 2012, באליפות העולם באתלטיקה באולם שנערכה באיסטנבול, הכירה במהלך האימונים את בעלה, ספורטאי ישראלי, אנטולי מיננקו (אלוף ישראל בקרב עשר; 2010 ו-2011), שעלה לישראל מקזחסטן הסובייטית. כחודש לאחר המשחקים האולימפיים של 2012, היגרה קנייזבה לישראל בעקבות בן-זוגה מיננקו, והשניים נישאו בסוף אותה שנה. במאי 2013, קיבלה אזרחות ישראלית מתוקף נישואיהם. השניים נפרדו לאחר מספר שנים.
במקביל לקריירה הספורטיבית, עובדת כבודקת תוכנה בחברת הייטק.
פרסים והוקרה

דצמבר 2015, פרס הספורט הישראלי מטעם משרד התרבות והספורט, על הצטיינות בתחומה.
בטקס הפתיחה של אולימפיאדת טוקיו 2020, התכבדה בנשיאת דגל המשלחת הישראלית יחד עם יעקב טומרקין.
תוצאות (לפי שנים)

| שנה | קפיצה לרוחק (במטרים) | קפיצה משולשת (במטרים) |
| --- | --- | --- |
| 2004 | 5.91 | - |
| 2005 | - | 12.87 |
| 2006 | 6.10 | 13.28 |
| 2007 | 6.05 | 13.85 |
| 2008 | 5.89 | 13.61 |
| 2009 | - | 13.81 |
| 2010 | 5.73 | 13.65 |
| 2011 | 6.34 | 14.20 |
| 2012 | 6.40 | 14.71 |
| 2013 | 6.16 | 14.58 |
| 2014 | 6.52 שיא ישראל | 14.29 |
| 2015 | 6.28 | 14.78 שיא ישראל |
| 2016 | - | 14.68 |
| 2017 | - | 14.42 |
| 2018 | 6.34 | 14.41 |
| 2019 | 6.25 | 14.20 |
2020: 
| 2021 |  | 14.60 |
שיאים אישיים > אצטדיון

קפיצה לרוחק: 6.52 מטר (2014) - שיא ישראל
קפיצה משולשת: 14.78 מטר (2015) - שיא ישראל
שיאים אישיים > אולם

קפיצה לרוחק: 6.26 מטר (2012)
קפיצה משולשת: 14.49 מטר (2015)
ג'ון אריקסון (מושל מונטנה)

ג'ון אדוארד אריקסון (באנגלית: John Edward Erickson‏; 14 במרץ 1863 – 25 במאי 1946) היה פוליטיקאי אמריקאי חבר המפלגה הדמוקרטית ממונטנה. הוא כיהן כמושל מונטנה השמיני וכחבר הסנאט של ארצות הברית.